Jare gelede is 'n ou dame vanuit haar huis in Rusland na 'n baie arm ouetehuis wat deur die staat befonds is, verskuif. Een van die mense wat gehelp het om die meubels te trek, het 'n foto van 'n jong man op die klavier raakgesien.
Onbewus van haar rykdom
"Is dit u seun?" het hy gevra. "Ja," het sy geantwoord, "hy is Amerika toe en het my alleen hier gelos."
"Maar ek het gehoor dat hy baie suksesvol is," het die jong man voortgegaan. "Het hy nog nooit geskryf nie? Hy kon tog sekerlik beter vir u voorsien as wat u nou het?"
"O ja, hy het geskryf, maar al wat ek ooit gekry het, was sulke klein foto'tjies. Ek veronderstel dis almal foto's van sy vriende; al lyk hulle ietwat te oud om sy vriende te wees. Ek het dit alles in 'n boksie gebêre – ek wag net dat hy huis toe kom sodat hy my meer van hulle kan vertel." Sy het die boks uitgehaal en binne-in was letterlik duisende tien-, twintig- en vyftigdollarnote. Sy was skatryk en sy het dit nie eers besef nie!
Christene het al die gesag op aarde ontvang; ons is meer as oorwinnaars – dit behels dat ons lewens vol vreugde vir die Here behoort te leef. Die Bybel verklaar: "Alles behoort aan julle." 1 Kor 3:21, en ook "Hy sal die goeie nie weerhou van hulle wat doen wat reg is nie." Ps 84:12.
Hy het belowe om in ons behoeftes te voorsien: "…sal my God uit Sy ontsaglike rykdom vir julle voorsien in elke behoefte wat julle het." Fil 4:19. Hy belowe egter nié om ons teen pyn of armoede te beskerm nie. Die Vader het ons elke seë-ning geskenk wat ons nodig mag hê vir 'n suksesvolle, bevredigende Christelike leefwyse. Die geestelike is baie belangriker as die materiële (lees gerus Ef 1:3 in dié verband). God weet alles van ons. Hy ken ons sondigheid en ons ontoereikendheid. En tog skenk Hy ons die heilige erfenis.